CELEX: 62016TN0069
Language: el
Date: 2016-02-16 00:00:00
Title: Υπόθεση T-69/16: Αγωγή της 16ης Φεβρουαρίου 2016 — Ateknea Solutions Catalonia κατά Επιτροπής

10.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 165/14
            
         Αγωγή της 16ης Φεβρουαρίου 2016 — Ateknea Solutions Catalonia κατά Επιτροπής
   (Υπόθεση T-69/16)
   (2016/C 165/15)
   Γλώσσα διαδικασίας: η αγγλική
   
      Διάδικοι
   
   
      Ενάγουσα: Ateknea Solutions Catalonia, SA (Βαρκελώνη, Ισπανία) (εκπρόσωποι: M. Troncoso Ferrer, C. Ruixó Claramunt και S. Moya Izquierdo, δικηγόροι)
   
      Εναγομένη: Ευρωπαϊκή Επιτροπή
   
      Αιτήματα
   
   Η ενάγουσα ζητεί από το Γενικό Δικαστήριο:
   
               —
            
            
               να κρίνει ότι η αγωγή είναι παραδεκτή και βάσιμη·
            
         
               —
            
            
               να κρίνει ότι η Επιτροπή παρέβη τις συμβατικές της υποχρεώσεις και να την υποχρεώσει να καταβάλει στην ενάγουσα το συνολικό ποσό των 1 634 990,62 ευρώ (το οποίο αντιστοιχεί σε i) 943 046,54 ευρώ λόγω αναγνωρίσεως των δαπανών της CTT ως εσωτερικού συμβούλου, μετά των αντίστοιχων έμμεσων δαπανών· ii) 96 358,10 ευρώ λόγω παρανόμως απαιτηθείσας αποζημιώσεως· και iii) 595 585,98 ευρώ ως αποζημίωση λόγω ενδοσυμβατικής ευθύνης), προσαυξημένο, δυνάμει του άρθρου II.28.7 της συμβάσεως, με τόκους υπολογιζόμενους βάσει του επιτοκίου που εφαρμόζει η Ευρωπαϊκή Κεντρική Τράπεζα για τις κύριες πράξεις της αναχρηματοδοτήσεως, όπως αυτό δημοσιεύεται στην Επίσημη Εφημερίδα της Ευρωπαϊκής Ένωσης, σειρά C, και το οποίο ισχύει την πρώτη ημερολογιακή ημέρα του μηνός κατά τον οποίο έληξε η προθεσμία πληρωμής και προσαυξάνεται κατά τρεισήμισι ποσοστιαίες μονάδες, μέχρι πλήρους και ολοσχερούς εξοφλήσεως·
            
         
               —
            
            
               επικουρικώς, να υποχρεώσει την Επιτροπή να καταβάλει στην ενάγουσα το συνολικό ποσό των 1 303 303,98 ευρώ (το οποίο αντιστοιχεί σε i) 753 533,00 ευρώ λόγω αναγνωρίσεως των δαπανών της CTT ως δαπανών από πόρους τρίτων, μετά των αντίστοιχων έμμεσων δαπανών, ii) 73 873,27 ευρώ λόγω παρανόμως απαιτηθείσας αποζημιώσεως και iii) 475 897,71 ευρώ αποζημίωση λόγω ενδοσυμβατικής ευθύνης), προσαυξημένο, δυνάμει του άρθρου II.28.7 της συμβάσεως, με τόκους υπολογιζόμενους βάσει του επιτοκίου που εφαρμόζει η Ευρωπαϊκή Κεντρική Τράπεζα για τις κύριες πράξεις της αναχρηματοδοτήσεως, όπως αυτό δημοσιεύεται στην Επίσημη Εφημερίδα της Ευρωπαϊκής Ένωσης, σειρά C, και το οποίο ισχύει την πρώτη ημερολογιακή ημέρα του μηνός κατά τον οποίο έληξε η προθεσμία πληρωμής και προσαυξάνεται κατά τρεισήμισι ποσοστιαίες μονάδες, μέχρι πλήρους και ολοσχερούς εξοφλήσεως· και
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         
      Ισχυρισμοί και κύρια επιχειρήματα
   
   Η ασκηθείσα από την ενάγουσα αγωγή βασίζεται στο άρθρο 272 ΣΛΕΕ σχετικά με τη ρήτρα διαιτησίας, η οποία περιέχεται σε πλείονες συμβάσεις που συνάφθηκαν μεταξύ της ενάγουσας και της Ευρωπαϊκής Επιτροπής στο πλαίσιο του έκτου προγράμματος πλαισίου για την έρευνα και την τεχνολογική ανάπτυξη (στο εξής: ΠΠ 6).
   Προς στήριξη της αγωγής της, η ενάγουσα προβάλλει τέσσερεις ισχυρισμούς.
   
               1.
            
            
               Με τον πρώτο ισχυρισμό προβάλλεται ότι η Επιτροπή υπέπεσε σε πρόδηλη πλάνη εκτιμήσεως των πραγματικών περιστατικών, η οποία έχει ως αποτέλεσμα την παράβαση των γενικών όρων που έχουν εφαρμογή στις συμβάσεις του ΠΠ 6 και των δημοσιονομικών κατευθυντήριων γραμμών.
            
         
               2.
            
            
               Με τον δεύτερο ισχυρισμό προβάλλεται παραβίαση της αρχής της δικαιολογημένης εμπιστοσύνης.
            
         
               3.
            
            
               Με τον τρίτο ισχυρισμό προβάλλεται παραβίαση της αρχής της ίσης μεταχείρισης.
            
         
               4.
            
            
               Με τον τέταρτο ισχυρισμό προβάλλεται παραβίαση των αρχών που διέπουν την εκτέλεση των συμβάσεων από την Επιτροπή, ήτοι της αρχής της καλής πίστης και της αρχής της χρηστής διοικήσεως.